Kövér László: nem a Fidesznek fontos a Néppárt, hanem a Néppártnak a Fidesz

Nem a törvény minőségével függ össze, hanem azzal a teljesen irracionális nyomásgyakorlással és támadássorozattal, amelynek Magyarország ki volt téve az igazságszolgáltatás átalakítása kapcsán, emelte ki Kövér László az InfoRádió Aréna című műsorában a közigazgatási bíróságok megalakításánal elhalasztásásával kapcsolatban.

Az Országgyűlés elnöke szerint ezt régóta Magyarország nemzetközi téren fellépő ellenfelei, illetve a magyar ellenzék is egyfajta eszközként használja arra, hogy bebizonyítsa, Magyarországon sérül a jogállamiság. "Ide koncentrálta a kritikáját, a támadásait. Itt voltak korábban is kudarcaink az Európai Unió intézményeivel folytatott vitákban" – fogalmazott a házelnök.

Emiatt érezték úgy, hogy

"politikai értelemben a konfliktus nem éri meg",

annak ellenére sem, hogy a kormány szerint a közigazgatási bíróságok által jobb lenne a magyar igazságszolgáltatás működése. "De eddig is elműködött ilyen bíróságok nélkül a magyar igazságszolgáltatás, ezentúl is elműködik" – fogalmazott a házelnök, aki szerint ez példa arra,

hogyha úgy látják, engedhetnek a saját álláspontjukból a kompromisszum érdekében, akkor ezt szívesen megteszik.

Most várják, hogy a másik oldal is méltányolja a gesztust, jegyezte meg a választmányi elnök.

Az Országgyűlés elnöke elmondta, hogy a közigazgatási bíróságok terve

átmenetileg került csak le a napirendről.

"Ha az idő megérik rá, elővehetjük újra. De ezt nem tervezzük a következő egy esztendőben, egész biztosan" – tette hozzá.

Kövér László arról is beszélt, hogy a Fidesz az Európai Néppárt tagja szeretne maradni, mert az európai jövő befolyásolása szempontjából ott van jobb helye. A politikus azt is mondta ugyanakkor, hogy pártja kiváró állásponton van, nem dőlt még el, hogy kilép-e vagy marad. Úgy értékelte, hogy nem a Fidesznek fontos a Néppárt, hanem a Néppártnak a Fidesz.

Nyitókép: MTI/Kovács Attila